Den norske legeforening

Sekretariatet

18/66

**Fullført og godkjent den 17.12.2018**

**Referat**

**fra**

# sentralstyrets møte 7.12.2018

**Askeladdens hus, Soria Moria hotell, Oslo**

**Til stede fra**

**sentralstyret:** Marit Hermansen, Christer Mjåset (deler av møtet)

Ole Johan Bakke, Anja Fog Heen, Jon Helle, Anne-Karin Rime, Kirsten Rokstad, Eivind Valestrand, Tom Ole Øren

Observatør: Kari Sollien, Akademikerne

**sekretariatet:** Bjarne Riis-Strøm (fungerende generalsekretær). Avdelingsdirektørene Lars Duvaland, Jorunn Fryjordet, Erling Bakken.

Til stede fra sekretariatet i hele eller deler av møtet: Knut Braaten, Jan Emil Kristoffersen (fungerende fagdirektør), Hanne Gillebo-Blom, Ragnar Nesvåg, Sverre Vigeland Lerum, Sara Underland Mjelva, Siri Næsheim, Øydis Rinde Jarandsen, Anders Vollen, Hedda Maurud, Kari Schrøder, Aadel Heilemann, Are Brean

Referent: Anne Torill Nordli

**I Politikk og strategimøte**

***Politikk- og strateginotater:***

Notat 1: Månedens mediebilde

Notat 2: Nytt i regjering og Storting

Notat 3: Oppfølging av Riksrevisjonens rapporter

Notat 4: Utviklingsplanene og nasjonal helse og sykehusplan – Status

Notat 5: Rapport om ALIS – rekrutteringstiltak og behovsframskrivning

Notat 6: Ansettelse i pilotprosjektet Legejobber

***Rapporteringer og kommentarer:***

* Oppstartsseminar – nytt styre i Akademikerne. Akademikerne jobber med bl.a. IA-avtale, høring på lovarbeid om ny offentlig tjenestepensjon
* Første møte i fagstyret er avholdt. Det planlegges et fellesmøte med fagstyret og sentralstyret i februar. Leder av fagstyret, Cecilie Risøe, er frikjøpt i 50% stilling fra 1.12
* Møte med konserntillitsvalgte og regionutvalget.
* Møte i Helsedirektoratets sektorråd. Blant tema: Samhandling, nasjonale retningslinjer
* Helsepolitisk konferanse i Midt-Norge i regi av Helse Midt og regionutvalg Midt-Norge. Tema: Digitalisering
* Høstkurs og tariffkonferanse i Ylf 3.12-7.12
* Møte med KS – oppfølging av særavtaleforhandlinger
* Henvendelse fra Hdir vedrørende kapasitetsproblemer LIS1
* Fellesmøte for ledere i AF, Nfa, LSA og Norsam
* Helselederskolen
* Seminar for lokalforeningene 15.-16.11
* Fastlegedagen 5.12
* Fastlegekonferansen 5.12 i regi av Hdir
* Spørsmål om frikjøp av tillitsvalgte
* Møte mellom Legemiddelverket og leder av Fagstyret
* Medlemsutviklingen: 35 793 medlemmer per 7.12
* Møte i nasjonal e-helsestyre
* Orientering om forhandlinger og diverse tvistesaker

***Orienteringssaker:***

Oppsummering av saker i CPME 2018

Ledersamlingen 2019 – status og videre planlegging

Satsingsområde 4: Studentsatsing – status desember

**II Beslutningsmøte**

**Sak 198/18 Regionreform – mulige konsekvenser for lokalforeningene**

1.01-17/6589

Stortinget behandlet 8. juni regionreformen og fra 2020 vil det etter planen være 11 fylker inkludert Oslo. På lokalforeningssamlingen 15.- 16. november drøftet lokalforeningene mulige konsekvenser av fylkessammenslåinger. Her ble det lagt vekt på at det må drøftes hvordan Legeforeningen skal tilpasse egen organisasjon etter reformen. Flere la vekt på at tilnærmingen til en ny regionstruktur må være gjenstand for grundige diskusjoner i de berørte lokalforeningene og at det er behov for grundig utredninger for å tilrettelegge for disse diskusjonene. Sentralstyret drøftet på denne bakgrunn virkninger fylkessammenslåingene gir for Legeforeningens lokalforeningsstruktur, herunder videre prosesser.

**Vedtak**

Det nedsettes en arbeidsgruppe som skal utrede en eventuell justering av Legeforeningens lokale akse. Det oppnevnes fire personer, en fra hver region, med grunnlag i regionutvalgenes geografiske inndeling. Denne skal representere lokalforeningene som inngår regionen. Arbeidsgruppen ledes av sentralstyret ved Jon Helle. Arbeidsgruppen får bistand fra sekretariatet. Utkast til rapport legges fram for sentralstyret, som beslutter videre behandling. Det avsettes kroner 100 000 fra sentralstyrets disposisjonskonto.

**Sak 199/18 Rettshjelpsutvalget – Oppnevning av nye medlemmer**

2.01-18/5418

I henhold til vedtektene i Rettshjelpsordningen har de syv yrkesforeningene, samt Nmf, én representant hver i Rettshjelpsutvalget. Medlemmene oppnevnes for fire år, og utskifting skjer med halve utvalget hvert annet år. Sentralstyret oppnevnte nye medlemmer for AF, Namf, Of og PSL for perioden 1.1.19 – 31.12.22

**Vedtak**

Som medlem av Legeforeningens rettshjelpsutvalg for perioden 1.1.19 – 31.12.22 oppnevnes:

Åge Henning Andersen, AF

Merete Drevatne Bugge, Namf

Kjetil Karlsen, Of

Torunn Forbord, PSL

Som leder av utvalget oppnevnes Åge Henning Andersen

Som nestleder av utvalget oppnevnes Anne Helen Hansen.

**Sak 200/18 Høring – endringer i apotekloven, legemiddelloven og folketrygdlovens kapittel 25**

2.02-18/5182

Helse- og omsorgsdepartementet hadde sendt på høring forslag om innføring av overtredelsesgebyr som en reaksjonsmulighet ved brudd på enkelte handlingsnormer i apotekloven, legemiddelloven og folketrygdlovens kapittel 25, rettet mot leger som misbruker blåreseptordningen. Høringsnotatet hadde vært på intern høring blant berørte organisasjonsledd. Sekretariatet hadde utarbeidet utkast til høringsuttalelse.

**Vedtak**

Utkast til høringsuttalelse godkjennes med enkelte endringer og sendes Helse- og omsorgsdepartementet

**Sak 201/18 Søknad om opptak som spesialforening under Legeforeningen – Legenes forening for helseteknologi og innovasjon.**

2.03-18/4137

Det hadde innkommet søknad om opprettelse av en ny spesialforening – "Legenes forening for helseteknologi og innovasjon". Det følger av Legeforeningens lover § 3-9-1 (1) at slik søknad skal på høring i avdelingene og spesialforeningene, før sentralstyret beslutter om foreningen godkjennes som spesialforening. Under sentralstyremøtet ble det lagt frem utkast til høringsbrev. Sentralstyret vedtok på denne bakgrunn å sende søknaden fra "Legenes forening for helseteknologi og innovasjon" ut på bred organisatorisk høring til Legeforeningens avdelinger og spesialforeninger.

**Vedtak**

Søknad fra Legenes forening for helseteknologi og innovasjon om status som spesialforening under Den norske legeforening sendes på bred organisatorisk høring til Legeforeningens avdelinger og spesialforeninger.

Sekretariatet kommer tilbake til sentralstyret vedrørende organisering av organisasjonsledd med overlappende arbeids- og interesseområder.

**Sak 202/18 Støtte til medlemmer som vært permittert som følge av sykepleierstreiken i NHO-området**

2.04-18/6504

Det hadde kommet spørsmål fra medlemmer til Legeforeningens sekretariat om mulighet for dekning av økonomisk tap som følge av permittering grunnet sykepleierstreiken i NHO – området. Det følger av landsstyrets årlige budsjettvedtak at sentralstyret gis fullmakt til å benytte Konfliktfondet til støtte til medlemmene og dekning av ekstrakostnader i tilfelle av organisasjonsfaglige konflikter.

**Vedtak**

Sekretariatet gis fullmakt til å dekke tapt lønnsinntekt for Legeforeningens medlemmer som har vært permittert som følge av sykepleierstreiken i NHO Service og Handel i oktober og november 2018. Kostnaden belastes konfliktfondet.

**Sak 203/18 Honorarer fra legemiddelindustrien**

2.05-15/281

Med bakgrunn i vedtak fra oktober 2018 om at sentralstyret ønsker å jobbe for full åpenhet om honorarer fra legemiddelindustrien til leger, hadde sekretariatet laget et forslag til strategi. Forslaget gikk blant annet ut på å ta initiativ til å revidere avtalen om samhandling mellom Legemiddelindustriforeningen og Legeforeningen og her stille krav til åpenhet om honorarer.

**Vedtak**

Sentralstyret ga sin tilslutning til sekretariatets fremlagte forslag.

**Sak 204/18 Merkantil støtte til tillitsvalgte**

2.06-16/2468

På bakgrunn av oversendelsesvedtak fra landsstyret i 2015 besluttet sentralstyret i møte 23.5.2016 at det skulle etableres et ettårig prøveprosjekt for å tilby sekretærtjenester til foretakstillitsvalgte på universitetssykehusene.

Sentralstyret vedtok 14.11.2017 å forlenge prosjektperioden fram til 1.7.2018 samt at sekretariatet ble bedt om å gjennomføre en evaluering av ordningen. Evaluering blant brukerne var i all hovedsak positive.

I møte 28.5.2018 vedtok sentralstyret å forlenge prosjektperioden til 31.12.2018. Sekretariatet fikk i oppgave å få etablert systemer for håndtering av personsensitiv informasjon som også kan benyttes av andre tillitsvalgte. Sentralstyret ba også om en utredning av behov, økonomiske- og administrative konsekvenser av fortsatte sekretær/konsulenttjenester etter 31.12.2018. En utvidelse av tjenestene utover foretakstillitsvalgte ved de seks foretakene som er omfattet av dagens pilotprosjekt skulle også vurderes.

Saken ble tatt opp i landsstyremøte 2018, hvor Guro-Marte Gulstad Mpote, Ylf, fremmet forslag om at *"landsstyret ber sentralstyret om å sikre at prosjektet merkantil støtte til FTV videreføres og gjøres permanent, og at det breddes til å omfatte helseforetak som i dag ikke er den del av ordningen."* Forslaget ble oversendt sentralstyret.

Sekretariatet redegjorde for ny ordning etter 1.1.2019, hvor det etter hvert tas sikte på å bredde tekniske løsninger til alle tillitsvalgte gjennom tilbud om Office 365. Dette var nødvendig av hensyn til blant annet nytt personvernregelverk, som stiller krav til sikker kommunikasjon og lagring av opplysninger. Det ble også redegjort for at sekretariatet planla å fortsatt stille personellressurser til disposisjon for å støtte de foretakstillitsvalgte og at merkantil støtte til foretakstillitsvalgte skal videreføres. Dette skulle være både teknisk support og bistand pr telefon/epost til enkelte andre merkantile oppgaver, for eksempel spørreundersøkelser, hjelp med registerdata osv. Sentralstyret ønsket et oversiktlig tilbud med et mindre antall dedikerte personer til formålet. Sekretariatet skulle sørge for et team (3-4 personer) for å yte denne servicen, fortrinnsvis med én kanal inn. Tilbudet skulle kommuniseres tydelig til de foretakstillitsvalgte. Ordningen skulle innføres gradvis. I første fase planla sekretariatet å bredde tilbudet til alle foretakstillitsvalgte. Den tekniske løsningen skulle også tilbys fagstyret. På sikt skulle den tekniske løsningen breddes til alle tillitsvalgte i Legeforeningen. Forslaget som ble oversendt sentralstyret fra landsstyret i 2018, ble ansett ivaretatt i den skisserte modellen.

**Vedtak**

Sekretariatet jobber videre med tilrettelegging og videreutvikling av merkantil støtte til tillitsvalgte, slik det fremgår av saksfremlegget.

**Sak 205/18 Rapport fra ressursgruppe for Legeforeningens satsning innen psykiatri og rus**

3.01 -18/701

Legeforeningens sentralstyre hadde 20.3.2018 vedtatt å etablere en ressursgruppe, bestående av representanter for de fem fagmedisinske foreningene som i størst grad er involvert i psykisk helsevern og rusbehandling: Norsk psykiatrisk forening, Norsk barne- og ungdomspsykiatrisk forening, Norsk forening for rus- og avhengighetsmedisin, Norsk forening for allmennmedisin og Norsk samfunnsmedisinsk forening. Mandatet for ressursgruppen var å samle det faglige grunnlaget og identifisere områder der Legeforeningen burde bidra med aktiv politikk. I sitt arbeid kom ressursgruppen frem til fem områder hvor det er særlige behov for å endre organisering og praksis: 1. Redusert og kvalitetssikret bruk av tvang i psykisk helsevern, 2. Bedre samhandling mellom kommune- og spesialisthelsetjeneste innen psykiatri og rusbehandling. 3. Bedre organisering av psykisk helsevern og rusbehandling. 4. Styrking av legerollen i psykiatri og rusfagene. 5. Tidlig oppdagelse og behandling av rusproblemer blant unge. Ressursgruppen hadde utarbeidet en rapport som oppsummerte status, utfordringer og mulige løsninger for hvert av områdene.

**Vedtak:**

Rapport justeres i samsvar med innspill fra sentralstyret. Presidenten gis fullmakt til å godkjenne endringene før rapporten sendes på høring i organisasjonen. Justert rapport etter høring legges frem for sentralstyret som beslutter videre bruk av rapporten. Det bevilges inntil

kroner 50 000 fra sentralstyrets disposisjonskonto for arbeid knyttet til rapporten i 2019.

**Sak 206/18 Høring – Forslag til endringer i forskrift om betaling fra pasienter for poliklinisk** **helsehjelp i spesialisthelsetjenesten**

3.02-18/5781

Helse- og omsorgsdepartementet hadde sendt på høring forslag til endringer i forskrift om betaling fra pasienter for poliklinisk helsehjelp i spesialisthelsetjenesten. Departementet foreslo at aldersgrensen for fritak for egenandel skulle utvides for pasienter som mottar helsehjelp i barne- og ungdomspsykiatriske poliklinikker (BUP) opp til fylte 23 år og i psykiatriske ungdomsteam (PUT) opp til fylte 30 år. Endringen var en formalisering av en etablert praksis ved mange poliklinikker gjennom flere år. Begrunnelsen for endringen var kontinuitet i behandlingen og lik praksis. De interne høringsinstansene var i hovedsak positive til forslaget, men det ble påpekt at unntaket for BUP kunne medføre at pasienter ikke ønsket å overføres til voksenpsykiatrisk poliklinikk av økonomiske grunner, og derfor burde regelen også gjelde for behandling i psykisk helsevern for voksne. Videre eksisterer PUT som eget tjenestetilbud kun et fåtalls steder i landet, mens tilsvarende type pasienter nå behandles i ruspoliklinikker under tverrfaglig spesialisert rusbehandling (TSB). For å sikre lik praksis uavhengig av bosted bør regelen gjelde all behandling i TSB til pasienter opp til fylte 30 år.

**Vedtak**

Utkast til høringssvar godkjennes med en presisering, og oversendes Helse- og omsorgsdepartementet.

**Sak 207/18 Høring – Strategi for rasjonell bruk av bildediagnostikk**

3.03-18/6193

Helsedirektoratet hadde sendt på høring forslag til strategi for rasjonell bruk av bildediagnostikk. Strategien var utarbeidet på oppdrag fra Helse- og omsorgsdepartementet. Det var kommet fire høringsinnspill, som i hovedsak var positivt innstilt til forslaget.

**Vedtak**

Utkast til høringsuttalelse godkjennes og oversendes Helsedirektoratet.

**Sak 208/18 Legeforeningens arbeidsgruppe for samhandlings arbeid opp mot nye Nasjonal helse- og sykehusplan**

3.04-18/696

Legeforeningen vil gi innspill til ny Nasjonal helse- og sykehusplan, som er planlagt ferdigstilt høsten 2019. Bidrag til Legeforeningens innspill til denne planen blir arbeidsgruppens hovedarbeid fremover. Gruppen vil prioritere å gi innspill på overordnet nivå, samt på enkelte konkrete områder.

## Vedtak

Forslag til tidsplan og tematikk for arbeidsgruppens arbeid inn mot ny Nasjonal helse- og sykehusplan godkjennes.

**Sak 209/18 Forslag om opprettelse av godkjenningsordning og retningslinjer for  
 psykoterapiveiledere i kognitiv adferdsterapi i barne- og ungdomspsykiatri**

3.31-18/5464

Spesialitetskomiteen i barne- og ungdomspsykiatri og styret i Norsk barne- og ungdomspsykiatrisk forening hadde fremmet forslag om opprettelse av godkjenningsordning for psykoterapiveiledere i kognitiv adferdsterapi i spesialistutdanningen i barne- og ungdomspsykiatri.

Forslaget innebar at det i henhold til spesialitetskomiteens anbefalinger om læringsmål og læringsaktiviteter i spesialiteten barne- og ungdomspsykiatri fremgår krav om psykoterapiveiledning innen psykodynamisk psykoterapi eller i kognitiv atferdsterapi. I dag har man en godkjenningsordning som veileder kun i psykodynamisk psykoterapi.

I ny ordning foreslår spesialitetskomiteen at psykoterapiveileding gis av godkjente veiledere innen valgt område – psykodynamisk psykoterapi eller kognitiv atferdsterapi. Det er derfor behov for å utdanne veiledere innenfor begge terapimetodene.

**Vedtak**

Det opprettes ny godkjenningsordning og retningslinjer for psykoterapiveiledere i kognitiv adferdsterapi i spesialistutdanningen i barne- og ungdomspsykiatri.

**Sak 210/18 Godkjenning av veiledere i psykiatri**

3.32-18/103

Sekretariatet fremla liste over veiledere som kan godkjennes.

**Vedtak**

Godkjent ble:

Rustan, Kristin Berg Psykoterapiveileder i kognitiv terapi

Storgaard, Per Psykoterapiveileder i kognitiv terapi

Børven, Britt Louise Psykoterapiveileder i psykodynamisk psykoterapi

Houge, Philippa Anne Psykoterapiveileder i psykodynamisk psykoterapi

Huneide, Linda Elisabet Psykoterapiveileder i psykodynamisk psykoterapi

Olsen, Tatiana Psykoterapiveileder i psykodynamisk psykoterapi

**Sak 211/18 Budsjett Utdanningsfond I for 2019**

3.33-16/6266

Det forelå forslag til budsjett for Utdanningsfond I for år 2019. Budsjettet var gjort opp med et driftsunderskudd på kr. 4 383 764 (før evt. finansposter) og med en samlet kostnadsside på kr. 66 199 764.

**Vedtak**

Legeforeningens delbudsjett for virksomheten i Utdanningsfond I for 2019 vedtas i henhold til saksfremlegg med et negativt driftsresultat på kr. 4 383 764.

**Sak 212/18 Statusrapport Legeforeningens økonomi per oktober 2018**

4.01-18/1525

Legeforeningens regnskap per oktober 2018 ble presentert.

**Vedtak**

Regnskapet per oktober 2018 tas til etterretning.

**Sak 212/18** **Budsjett for Den norske legeforening 2019**

4.02-18/1526

Det forelå forslag til detaljbudsjett for 2019. Budsjettet bygger på rammebudsjett vedtatt av landsstyremøtet 2018 og er revidert på grunnlag av endrede forutsetninger og ny informasjon som er relevant for budsjettsituasjonen i 2019.

**Vedtak**

Sentralstyret vedtok det fremlagte forslag til detaljbudsjett for Den norske legeforening for 2019. Generalsekretæren har gjennom budsjettåret fullmakt til å foreta omprioriteringer i budsjettet innenfor budsjettets rammer og innenfor de prioriteringer som følger av landsstyrets vedtak, av Prinsipp- og arbeidsprogrammet, samt av sentralstyrets ulike vedtak.

Sekretariatet bes om å komme tilbake til sentralstyret med en sak som viser hvordan enkeltvedtak med økonomiske konsekvenser kan settes inn i et økonomisk helhetsbilde.

Marit Hermansen

Christer Mjåset Jon Helle Anne Karin Rime

Anja Fog Heen Ole Johan Bakke Eivind Valestrand

Kirsten Rokstad Tom Ole Øren